Imtella' Settembru 13, 2021 L-għodwa t-tajba, din hija ħarsa lejn l-istejjer ewlenin fil-ġurnali għal-lum it-Tnejn, it-13 ta' Settembru 2021. Times of Malta Fuq il-faċċata tat-Times of Malta insibu l-istorja ewlenija li tgħid kif il-Gvern qal lill-Financial Action Task Force, l-FATF, kif se jkun qed jipproċedi sabiex isewwi l-iżbalji li saru, u konsegwentement joħroġ lil Malta mill-lista l-griża. Jidher li l-pjan ġie preżentat lill-FATF nhar il-Ħamis li għadda. Storja oħra fl-istess faċċata tgħid kif sa' issa, l-investigazzjoni li għaddeja fuq il-bank Pilatus li ġie magħluq ftit tax-xhur ilu, mhux qed tinvestiga lil dawk li kellhom kont tal-bank hemmhekk. Dan hekk kif sa' issa l-Pulizija diġà ressqu l-Qorti żewġ uffiċjali tal-bank u akkużawhom b'ħasil ta' flus. L-Orizzont Ir-rappurtaġġ ewlieni fuq L-Orozzont jitratta s-settur edukattiv u jikkwota għalliema ta' iktar minn 20 sena esperjenza, li mal-ġurnal qalet illi għal xi raġuni stramba l-iskejjel tal-istat din is-sena fetħu ġimgħa tard. Din qalet mal-ġurnal kif bħal daż-żmien il-ġenituri u l-istudenti jkunu ħerqana sabiex terġa' tibda l-iskola u kulħadd jirritorna għal ħajja normali ta' kuljum, madanakollu l-iskejjel tal-knisja mistennija jiftħu fit-22 ta' Settembru, b'tal-Istat se jiftħu fid-29 tax-xahar. Storja oħra tgħid kif illum il-Qorti tal-Awdituri se tkun qed toħroġ rapport li se jeżamina r-ripatrijazzjoni tal-immigranti. Ir-rapport se jkun qed jara jekk dan huwiex qed jitwettaq, u b'liema mod dawn qed jiġu ripatrijati. The Malta Independent L-istorja ewlenija tal-ġurnal The Malta Independent jgħid kif applikazzjoni kontroversjali għal blokka appartamenti fuq għelieqi fin-Nadur ġiet imnaqqsa fid-daqs, u riattivata mill-ġdid. Il-ġurnal jgħid li l-applikazzjoni oriġinali, li nkixfet mill-istess ġurnal f'Jannar ta' din is-sena, kienet se tara l-bini ta' 71 appartament u pixxina. Il-ġurnal jgħid li din il-binja ġiet inkluża fiż-żona tal-iżvilupp minħabba l-bidliet li seħħew fl-2006 fejn jidħol estensjoni tal-ODZ. Separatament, il-ġurnal jikkwota lill-Prim Ministru Robert Abela jgħid li Malta qed tesperjenza irkupru b'saħħtu mix-xokk ekonomiku tal-pandemija. Dan waqt li kien qed jitkellem f'intervista fuq ONE Radio, fejn qal li dan minħabba li l-Gvern iddeċieda li ma jdaħħalx miżuri ta' awsterità. In-Nazzjon Il-ġurnal In-Nazzjon jikkwota lill-Kap tal-Partit Nazzjonalista u tal-Oppożizzjoni, Bernard Grech, jgħid lin-nies sabiex jingħaqdu mal-Partit Nazzjonalista sabiex tinkiseb il-bidla tant mistħoqqa f'Malta. Dan waqt li kien qed jiġi intervistat fuq l-istazzjon NET FM. Dwar Għawdex reġa' tenna l-proposti tal-partit għal din il-ġżira, fosthom it-tkabbir tal-Port tal-Imġarr. Fi storja sperata li wkoll iżda tikkwota post minn fuq il-midja soċjali ta' Dr Grech, intqal kif qed isiru aktar reazzjonijiet pożittivi għall-proposti tal-Partit Nazzjonalista għall-għajnuna lill-industrija lokali. Dr Grech qal li l-partit qed jinsisti li l-Gvern juri rieda politika li jingħaqad mal-Oppożizzjoni u mal-komunità kummerċjali u jaħdem f'dan ir-rigward.